b'\n_START_ARTICLE_\nPikk Hermann\n_START_SECTION_\nHistoria\n_START_PARAGRAPH_\nPikk Hermannin rakentaminen liittyi Tallinnan Toompean kukkulan linnan rakennust\xc3\xb6ihin. Kalparitaristo oli aloittanut linnan rakennuttamisen 1220-luvun lopulla. Toompean niin sanottu pieni linnoitus eli castrum minus oli kastelli, josta muodostui kastellin lis\xc3\xa4rakennusten my\xc3\xb6t\xc3\xa4 esilinna vuonna 1346. Esilinnan nurkkiin rakennettiin torneja, joista yksi oli Pikk Hermann. Torni on nykymuodossaan rakennettu kolmessa eri vaiheessa alkaen 1300-luvun puoliv\xc3\xa4lilt\xc3\xa4 1500-luvun alkuun ja keskiajalla se kuului It\xc3\xa4meren alueen korkeimpiin kivitorneihin._NEWLINE_Viron itsen\xc3\xa4istytty\xc3\xa4 Pikk Hermannin huipulle nostettiin Viron lippu kello kolmelta iltap\xc3\xa4iv\xc3\xa4ll\xc3\xa4 12. joulukuuta 1918. Viron sittemmin miehitt\xc3\xa4neet neuvostojoukot laskivat lipun tornista kes\xc3\xa4ll\xc3\xa4 1940. Lippu nostettiin takaisin torniin 24. huhtikuuta 1989.\n_START_SECTION_\nRakennus\n_START_PARAGRAPH_\nPikk Hermannin nykykorkeus on 45,6 metri\xc3\xa4. Merenpinnasta tornin huipun lippuun laskettuna tornin korkeus on 95 metri\xc3\xa4. Tornin huipulle johtaa 215 askelmaa k\xc3\xa4sitt\xc3\xa4v\xc3\xa4 portaikko. Aikanaan torni saatettiin l\xc3\xa4mmitt\xc3\xa4\xc3\xa4 hypokaustij\xc3\xa4rjestelm\xc3\xa4ll\xc3\xa4. Pikk Hermann oli Tallinnan ensimm\xc3\xa4isi\xc3\xa4 l\xc3\xa4mmitysj\xc3\xa4rjestelm\xc3\xa4\xc3\xa4 hy\xc3\xb6dynt\xc3\xa4neit\xc3\xa4 rakennuksia ja sama menetelm\xc3\xa4 yleistyi my\xc3\xb6hemmin my\xc3\xb6s Tallinnan taloissa._NEWLINE_Viron lippu nostetaan tornin huipulle p\xc3\xa4ivitt\xc3\xa4in aamuisin auringonnousun aikaan ja se lasketaan illalla auringon laskiessa. Poikkeusp\xc3\xa4ivi\xc3\xa4 ovat voitonp\xc3\xa4iv\xc3\xa4 ja juhannus 23. ja 24. kes\xc3\xa4kuuta. Lippu vaihdetaan uuteen kuusi kertaa vuodessa ja k\xc3\xa4ytetyt liput arkistoidaan.'